《次韵岑彦高史强本春日书怀二首 其二》
宋代·苏过

逝水不可复，百年行中分。自嗟齿发故，晚境桑榆邻。

节物谩消长，枯荄不知春。轩裳叹鸡肋，雀鼠盗廪囷。

学艺晚愈拙，弹冠力难陈。澹然忘出处，任此无心云。

世路羊肠险，恐遭象齿焚。何如老山泽，憔悴非逃秦。

嵩少幸咫尺，云泉许容身。平生馀嗜好，舍旧当谋新。

安心本无法，妙理契析尘。优哉真卒岁，岂复悦华纷。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。